SKRIFTLIG FORESPØRGSEL E-1084/00

af Laura González Álvarez (GUE/NGL) til Kommissionen

(7. april 2000)

Om: Beskyttelse af tjur, som er truet af udryddelse i Asturien

Den kantabriske tjur er en truet art, af hvilken der forekommer flere hundrede eksemplarer i Asturien, León og Kantabrien (Spanien). Den vil imidlertid kunne uddø inden 2030, da der ifølge en rapport udarbejdet af José Ramón Obeso fra Oviedos universitet ikke findes særlige planer for bevarelse og beskyttelse. I løbet af de seneste 15 år er tjurbestanden faldet med 60 %. Antallet af spillepladser, som er af meget stor betydning for tjurens levesteder, er i denne periode faldet fra 335 til 220.

Tjurens overleven vanskeliggøres desuden af krybskytteri, vilkårlige klapjagter på vildsvin, anlæg af veje eller hegn nær spillepladserne samt manglende bevidstgørelseskampagner henvendt til lokale beboere og jægere, skiløbere og turister om levestederne.

Tjuren er ikke i bilag II/2 i Rådets direktiv 79/409/EØF af 2. april 1979(1) om beskyttelse af vilde fugle omtalt som en art, der kan jages i Spanien, og derfor bør ulovlig jagt på denne art retsforfølges. Myndighederne forholder sig imidlertid passivt til den ulovlige jagt på tjuren.

På et tidspunkt meddelte de spanske myndigheder Kommissionen, at de ville forelægge en rapport om tjurens situation i et møde i Ornisudvalget (udvalg nedsat med henblik på gennemførelse af direktivet, bestående af repræsentanter fra medlemsstaterne) for at anmode om, at den pågældende art blev prioriteret ved finansiering fra Life-naturprojekt.

Har Ornisudvalget forelagt denne beretning? Vil Kommissionen udlevere rapporten til mig? Er tjuren blevet anerkendt som en art, der har forrang ved finansiering fra Life-naturprojektet? Kan Kommissionen samarbejde med de spanske myndigheder om udarbejdelse af de undersøgelser, der er nødvendige for at få kendskab til, hvilke faktorer der er negative for tjuren og de foranstaltninger, som kan standse nedgangen i bestanden?

(1) EFT L 103 af 25.4.1979, s. 1.

Svar afgivet på Kommissionens vegne af Margot Wallström

(31. maj 2000)

I september 1998 indgav de spanske myndigheder en teknisk rapport til Kommissionen om forslag om medtagelse af den kantabriske tjur (Tetrao urogallus cantabrius) på listen over prioriterede arter i forbindelse med LIFE. Denne rapport dannede grundlag for en række drøftelser, som fandt sted vedrørende dette emne på Ornis-udvalgets møde i oktober 1998. Da det er det spanske miljøministerium, som har forfattet denne rapport, anmodes det ærede medlem derfor om at rette henvendelse direkte til dette ministerium med henblik på at få adgang til rapporten.

Man enedes på Ornis-mødet om ikke at medtage denne underart som prioriteret med henblik på LIFE-finansiering. Listen over prioriterede arter fastlægges udelukkende under hensyntagen til listen i bilag I, hvori der kun henvises til arten Tetrao urogallus.

Dog blev det også gjort klart på mødet, at dette ikke på forhånd udelukker, at der kan indgives en LIFE-ansøgning, for så vidt angår bevarelsen af denne underart. Såfremt en sådan ansøgning opfylder de nødvendige betingelser for LIFE, herunder også kravet om, at lokalt baserede projektområder klassificeres som særligt beskyttede områder, vil den blive behandlet yderst grundigt af Kommissionen. Desværre lader det til, at beskyttelsesgraden for denne underarts vedkommende i de eksisterende særligt beskyttede områder for øjeblikket er temmelig ringe.